《过太行山》
宋代·徐范

茫茫远树隔烟霏，猎猎西风振客衣。
山雨未晴岚气湿，溪流欲尽水声微。
回车庙古丹青老，碗子城荒草木稀。
珍重狄公千载意，马头重见白云飞。
路绕羊肠蹑屐跻，万山金碧总堪题。
举头日月中天近，极目乾坤五岳低。
自笑盐车骐骥厄，谁怜枳棘凤凰栖。
欲投古寺禅房宿，喜见僧归落日西。

作者简介：福州侯官人，字彝父。少孤，授徒以养母。与兄徐归同举于乡，入太学。丞相赵汝愚去位，乃与同舍生叩阍上书，谪临海，禁锢十余年。宁宗嘉定元年进士。授清江县尉，辟江淮制置司准备差遣。历任国子监丞、秘书丞、著作郎、起居郎等。在朝屡有论列，皆为养民生培国本之语。以朝奉大夫致仕。